Heiður Vigfúsdóttir , framkvæmdastjóri Vök Baths . Fyrir aftan má sjá kertaljósin loga á eyjum baðlauganna . Stöð 2 / Egill Aðalsteinsson . Sameiginleg byggðahátíð Austfirðinga , Dagar myrkurs , hófst á Austurlandi í dag en hún stendur yfir næstu fimm daga . Í tilefni hennar var Stöð 2 í beinni útsendingu frá nýja baðstaðnum Vök Baths við Egilsstaði , sem býður gestum upp á kertaljós og kósý-stund , og lifandi tónlist , að því er fram kom í viðtali við Heiði Vigfúsdóttur , framkvæmdastjóra Vök Baths . Bæjarfélög , stofnanir , fyrirtæki og einstaklingar um allt Austurland leggjast á eitt til að hvetja til samveru og gera íbúum og gestum þeirra glaða daga nú þegar skammdegið fer í hönd og lýsa það upp – ellegar undirstrika það með skírskotun í ríkan drauga - og vættaarf , að því er fram kemur á vef Austurbrúar . „ Í fimm daga rekur svo hver viðburðurinn annan í hverju bæjarfélagi og ættu háir sem lágir að finna eitthvað við sitt hæfi í dagskránni . Listafólk leggur lóð sín á vogarskálarnar ; tónlist og myndlist verða í öndvegi , hlaðborð og þjóðlegir réttir , kertaljós og kósý-stundir í sundlaugum , ljóðalestur , draugagangur og afturganga , bílabíó og Ástardagar , sviðamessa , myrkra - og grímuböll , og stjörnum og norðurljósum fagnað , “ segir ennfremur . Vök Baths er við Urriðavatn , um fimm kílómetra norðan Egilsstaða . Þessi nýstárlegi baðstaður tók til starfa fyrir þremur mánuðum en nafn hans vísar til heitra náttúrulauga á vatnsbotninum sem mynda vakir í vatninu á vetrum . Framkvæmdir eru hafnar við nýjan baðstað í útjaðri Egilsstaða , sem fullyrt er að verði einstakur , en þar munu gestir upplifa það að baða sig í vökum úti í vatni .